Covid-19: Dhlomo vra ingryping in die Wes-Kaap‘n Vrou staan buite ŉ toetsingskliniek in Khayelitsha, Kaapstad (2 April 2020) (Foto: AP Photo/Nardus Engelbrecht) Dr. Sibongiseni Dhlomo, voorsitter van die portefeuljekomitee oor gesondheid, het versoek dat die nasionale bevelsentrum dringend moet ingryp in die Wes-Kaap, aangesien die provinsie die episentrum geword het van die Covid-19-pandemie in Suid-Afrika. “Die toenemende getal besmette persone in die provinsie is kommerwekkend en drastiese maatreëls moet in plek gestel word om die verspreiding van die virus in die provinsie te bekamp,” het hy gesê. “ŉ Verslag wat deur die Menseregtekommissie uitgereik is oor ŉ fasiliteit vir haweloses wat Stad Kaapstad in Strandfontein opgerig het, is ook kommerwekkend. Die verslag skep die indruk dat Stad Kaapstad se beplanning, om Covid-19 hok te slaan, swak is, gegewe die getal mense wat positief getoets het in Khayelitsha, Mitchells Plain en Witzenberg.” Witzenberg is ŉ landelike gebied wat die provinsie se episentrum geword het, het Dhlomo bygevoeg. “Sommige lede van die parlement het hul kommer aan my uitgespreek oor die uitdagings in die Wes-Kaap. Sommige lede van die portefeuljekomitee het gesê hulle ontvang berigte van mense oor arbeidsinspekteurs wat toegang tot werksplekke in Kaapstad, landelike dorpe en op plase verbied word,” het Dhlomo bygevoeg. Volgens hom moet die nasionale bevelsentrum ondersoek instel oor die persone wat positief toets en, volgens gerugte, nie in kwarantyn geplaas word of geïsoleer word in toegewyde fasiliteite nie, maar huis toe gestuur word in plekke wat oorbevolk is. Hy doen ŉ beroep op die Wes-Kaapse provinsiale regering om ŉ provinsiale bevelsentrum op te rig wat Covid-19 kan takel, ŉ struktuur wat rigting sal bied en die uitdagings kan hanteer wanneer dit aan die lig kom. “Ek was in gesprek met die minister van gesondheid, dr. Zweli Mkhize, wat die proses betref. Ons is dankbaar dat die minister ook die saak sal ondersoek.”